钦定古今图书集成/历象汇编/岁功典/第030卷 > 春中兴庆宫酺宴〈并序〉 唐元宗
## 钦定古今图书集成/历象汇编/岁功典/第030卷 > 春中兴庆宫酺宴〈并序〉 唐元宗

夫“抱器怀才，含仁蓄德，可以坐而论道者，我于是乎辟重门以纳之；作捍四方，折冲万里，可运筹帷幄者，我于是乎县重禄以待之。” 是故外无金革之虞，朝有搢绅之盛。所以岩廊多暇，垂拱无为，不言而海外知归，不教而寰中自肃，元亨之道，其在兹乎！况乎“天地交而万物通，阴阳和而四时序，所宝者粟，所贵者贤。” 故以宵旰为怀，𥟖元在念。尽力沟洫，不知宫室之已卑；致敬鬼神，不知饮食之斯薄。往以仲冬建子，南至初阳，爰诏司存，式陈郊祀，挹裔夏之诚请，答人神之厚眷。烟归太乙，礼备上元，足以申昭报之情，足以极严禋之道。然心融万类，归雷雨之先春；庆洽百僚，象云天而高宴。岁二月，地三秦，水泛泛而龙池满，日迟迟而凤楼曙。青门左右，轩庭映梅柳之春；紫陌东西，帟幕动烟霞之色。撞钟伐鼓，云起雪飞。歌一声而酒一杯，舞一曲而人一醉。诗以言志，思吟《湛露》之篇；乐以忘忧，惭运临汾之笔。

“九达长安道，三阳别馆春。还将听朝暇，回作豫游辰。”
不战要荒服，无刑礼乐新。合酺覃土宇，欢宴接群臣。
玉斝飞千日，琼筵荐八珍。舞衣云曳影，歌扇月开轮。
伐鼓鱼龙杂，撞钟角抵陈。曲终酣兴晚，须有醉归人。